BIZ กำไรแกร่ง
BIZ ฟอร์มยังแจ๋ว คงความสามารถในการทำกำไรสุทธิปี 2561 ได้แข็งแกร่งอย่างต่อเนื่อง และเติบโตได้ก้าวกระโดดเมื่อเทียบกับช่วงปี 2560
8 มี.ค. 2562

คุณค่าบริษัท
บริษัท บิสซิเนสอะไลเม้นท์ จำกัด (มหาชน) หรือ BIZ ฟอร์มยังแจ๋ว คงความสามารถในการทำกำไรสุทธิปี 2561 ได้แข็งแกร่งอย่างต่อเนื่อง และเติบโตได้ก้าวกระโดดเมื่อเทียบกับช่วงปี 2560
โดยผลการดำเนินงานช่วงปี 2561 สิ้นสุดวันที่ 31 ธันวาคม 2561 บริษัทมีรายได้รวมขยับขึ้นมาอยู่ที่ 665.32 ล้านบาท จากงวดเดียวกันของปีก่อน 623.43 ล้านบาท ส่งผลให้บริษัทมีกำไรขยับขึ้นมาอยู่ที่ 84.74 ล้านบาท หรือ 0.212 บาทต่อหุ้น จากงวดเดียวกันของปีก่อน 41.16 ล้านบาท หรือ 0.103 บาทต่อหุ้น
ทั้งนี้สาเหตุการเติบโตของ BIZ มาจากรายได้จากการขาย และการบริการเพิ่มขึ้น ดังนี้
สำหรับรายได้จากการขายที่เพิ่มขึ้น เนื่องจากมีการส่งมอบงานให้แก่ลูกค้าและรับรู้รายได้จากงานโครงการขนาดใหญ่จำนวน 3 โครงการ
ขณะที่รายได้จากการบริการที่เพิ่มขึ้น มีการรับรู้รายได้จากงานให้บริการตรวจยีน ซึ่งเป็นบริการใหม่ที่เพิ่งเปิดให้บริการในไตรมาส 4 ที่ผ่านมา
นอกจากนี้ รายได้จากการก่อสร้าง เป็นรายได้ที่เกิดขึ้นจากสัญญาโครงการจัดตั้งศูนย์รักษาผู้ป่วยโรคมะเร็งด้วยอนุภาคโปรตอน ให้แก่โรงพยาบาลจุฬาลงกรณ์ สภากาชาดไทย ซึ่งบริษัทได้รับงานดังกล่าวและเริ่มก่อสร้างในไตรมาส 2/2560 ที่ผ่านมา โดยมีรายได้ค่าก่อสร้างอยู่ที่ 63.94 ล้านบาท ซึ่งการรับรู้รายได้ค่าก่อสร้างตามอัตราส่วนของต้นทุนงานตามสัญญาที่ทำเสร็จกับประมาณการต้นทุนงานตามสัญญา ซึ่งรับรู้รายได้ค่าก่อสร้างคิดเป็น 83.44% ของรายได้ค่าก่อสร้างทั้งหมด
ขณะเดียวกัน เมื่อวิเคราะห์ฐานะทางการเงินเพื่อเป็นตัวแปรในการตัดสินใจต่อการลงทุน พบว่าฐานะทางการเงินของบริษัทยังมีความแข็งแกร่งมาก เพราะบริษัทมีสินทรัพย์หมุนเวียน 573.02 ล้านบาท เมื่อนำมาเทียบกับหนี้สินหมุนเวียนเพียง 144.82 ล้านบาท ได้ค่า CURRENT RATIO อยู่ที่ระดับ 3.96 เท่า ถือว่าสภาพคล่องทางการเงินของบริษัทยังมีพอสมควร
ส่วนหนี้สินของบริษัทไม่มีอะไรที่น่าเป็นห่วง เพราะบริษัทมีหนี้สินรวมแค่ 313.74 ล้านบาท เมื่อนำมาเทียบกับส่วนของผู้ถือหุ้นมากถึง 629.68 ล้านบาท ได้ค่า D/E อยู่ที่ระดับ 0.49 เท่า แสดงว่าบริษัทยังปลอดจากภาระหนี้ จึงไม่มีอะไรน่าเป็นห่วง
นอกจากนี้ บริษัทมีการประกาศจ่ายเงินปันผลเป็นเงินสด 0.16 บาทต่อหุ้น วันที่ไม่ได้รับสิทธิปันผล (XD) 25 เม.ย. 2562 ส่วนวันที่จ่ายปันผล 9 พ.ค. 2562
ส่วนในปี 2562 บริษัทตั้งเป้ารายได้เติบโตไม่ต่ำกว่า 10% จากปีก่อน ปัจจุบันมีงานในมือ (Backlog) มูลค่าไม่ต่ำกว่า 1,600 ล้านบาท ทั้งนี้มูลค่างานในมือดังกล่าวจะเริ่มทยอยรับรู้ในปีนี้จนถึงปี 2563 นอกจากนี้ ยังอยู่ระหว่างยื่นประมูลงานใหม่ คาดว่าจะทราบผลภายในช่วงครึ่งปีแรกนี้
ถือว่า BIZ เป็นหุ้นพื้นฐานที่แข็งแกร่ง!!
…
ผู้ถือหุ้นรายใหญ่
รายชื่อกรรมการ